Työmarkkinatuella elämisestä kertonut Ossi Nyman, 39, kertoo pitää mahdollisena, että TE-toimiston kommentteja ratkotaan vielä oikeudessa.

Helsinkiläinen Ossi Nyman kertoi useille medioille viikonloppuna, kuinka hän elää työmarkkinatuella ja on ylpeä siitä.

Pian Uudenmaan TE-toimiston johtaja Jarmo Ukkonen ilmoitti medialle, että Nymanin tukien maksu päättyy lisätutkinnan ajaksi.

Nymanin esikoiskirjan kiinnostukseen ulostulolla on ollut positiivinen vaikutus.

Esikoiskirjailija Ossi Nyman on tyytyväinen ulostulonsa herättämään keskusteluun ja kiinnostuksen kasvuun hänen kirjaansa kohtaan. JENNI GÄSTGIVAR

”Ideologisesti työttömäksi” leimattu Ossi Nyman kertoo maanantaina aamupäivällä, ettei hän ole edelleenkään saanut yhteydenottoa TE-toimistolta. Hän sai viikonloppuna lukea uutisista, että TE-toimisto aikoo keskeyttää Nymanin työmarkkinatuen maksun.

Nyman itse uskoo, että tukien keskeyttämisen taustalla on virhe Helsingin Sanomien alkuperäisessä artikkelissa.

- Siinä annettiin sellainen käsitys, että kieltäydyn kaikesta työstä enkä hae sitä ollenkaan, mikä ei pidä paikkaansa. Olen kyllä hakenut kesänkin aikana töitä. Toimittaja jätti kirjoittamatta nämä asiat juttuun ja sen takia työkkäri katkaisi tukeni, Nyman sanoo.

Nymanin mukaan hän haki kesällä siivoustöitä. Myös aiemmin hän on omatoimisesti hakenut esimerkiksi pihatöitä.

- Oikeastaan tärkein kriteeri on se, että saisi tehdä sitä kirjailijan työtä sivussa, että se ei veisi minulta koko päivää aikaa.

Nyman korostaa, että koska kyse on ollut omatoimisesta hakemisesta, niin työhaastatteluihin hän on mennyt täysin erilaisella innolla kuin TE-toimiston pakottamiin haastatteluihin.

Siitä huolimatta hän ei ole tullut valituksi.

- Tässä on pahinta, että työkkäri uskoi kaiken (mitä artikkelissa kerrottiin) ja katkaisi kaikki tuet. Ja sitten vielä puhui siitä julkisuudessa, mikä taitaa olla laitonta.

Nyman kertookin odottavansa ”vähintään anteeksipyyntöä” TE-toimistolta.

- En tiedä meneekö tämä vielä oikeuteen saakka, saa nähdä. Kyllä tässä nyt puhutaan juristien kanssa, että mitä tämän kanssa voi tehdä, Nyman kertoo.

”Kukaan ei joudu kadulle”

Nymanista on käytetty termiä ”ideologisesti työtön”. Hän ei itse kuitenkaan ajattele termin kuvaavan häntä.

- Se oli toimittajan oma keksintö. Hän ehkä kysyi minulta, että voisiko sinusta käyttää tällaista ja mahdollisesti sanoin, että voi käyttää. Mutta ei todellakaan tullut minun aloitteestani, eikä ole minun keksintöni, Nyman toteaa.

Nyman pitää itseään kirjailijana, mutta ei ole toistaiseksi pystynyt elättämään sillä itseään.

- Työmarkkinatukihan on sitä varten olemassa että ihminen työllistää sen avulla itsensä, sitä olen tässä juuri tehnyt ja tekemässä.

Ulostulo ei ole kuitenkaan alkanut kaduttaa.

- Ei kaduta yhtään, mahtavaa että tästä ruvetaan keskustelemaan ja ehkä asialle viimeinkin tapahtuu jotakin. Se on tosi hieno juttu mielestäni, vaikka tämä koville ottaakin mahdollisesti rahallisesti.

Mitään varasuunnitelmaa miehellä ei ole, mikäli tuet todella katkaistaan.

- Sitten kai joutuu sossun rahoille. En tunne hirveän hyvin tuota tukijärjestelmää, kun olen aina saanut työmarkkinatukea. Käsittääkseni kukaan ei Suomessa kuitenkaan kadulle joudu, että aina saa rahaa jostain.

Kirjan kiinnostus kasvoi

Positiivista on kuitenkin se, että kirjailijan esikoisteos on saanut kovasti kiinnostusta juttujen myötä.

- Akateemisesta kirjakaupasta se ainakin oli jo lopussa, he ovat ilmeisesti tilanneet sitä tänään lisää, Nyman kertoo tyytyväisenä.

Myös pääkaupunkiseudun kirjastoissa teoksesta on jo yli 300 varausta.

- Varaukset olivat kolminkertaistuneet, että kyllä se on vaikuttanut jotenkin. En tiedä näkyykö se sitten myynnissä kuinka paljon.

Nyman myöntää, että julkisuuden saaminen kirjalle oli ”iso juttu” ulostulossa.

- Mutta ennen tätä romaanin olemassaoloakin tämä kansalaispalkka on ollut tärkeä asia minulle. Sitä olisi tärkeä saada eteenpäin, Nyman sanoo.